**Informatīvais ziņojums**

**“Par pašvaldību aizņēmumiem Eiropas Lauksaimniecības fonda lauku attīstībai līdzfinansētajiem publiskās ceļu infrastruktūras kvalitātes uzlabošanas investīciju projektiem, Eiropas Savienības līdzfinansētajiem deinstitucionalizācijas plānu īstenošanas, vispārējās izglītības iestāžu, uzņēmējdarbības attīstības investīciju projektiem un Eiropas Savienības līdzfinansētam Igaunijas - Latvijas pārrobežas sadarbības programmas projektam”**

Aizņēmumi Eiropas Savienības un citas ārvalstu finanšu palīdzības līdzfinansētajiem projektiem (turpmāk – ES līdzfinansētie projekti) attiecināmo izmaksu apjomā ir noteikti kā prioritāte likuma “Par valsts budžetu 2019.gadam” 15.panta sestajā daļā, Ministru kabineta (turpmāk – MK) un Latvijas Pašvaldību savienības domstarpību un vienošanās protokolā par 2019.gada budžetu un MK 2019.gada 11.jūnija sēdes protokollēmumā[[1]](#footnote-1) (turpmāk - MK 2019.gada 11.jūnija sēdes lēmums).

Informāciju par 2019.gada kopējo pašvaldību aizņēmumu limitu un pašvaldību aizņēmuma pieprasījumu apjomiem Finanšu ministrija sniedza informatīvajā ziņojumā “Par 2019.gada kopējo pašvaldību aizņēmumu limitu un pašvaldību aizņēmumu pieprasījumiem”, kas tika atbalstīts ar MK 2019.gada 11.jūnija sēdes lēmumu.

Ministru kabinetā atbalstītajos informatīvajos ziņojumos[[2]](#footnote-2) Finanšu ministrija norādīja, ka meklēs risinājumu, kā nodrošināt aizņēmumus pašvaldībām arī citiem nozīmīgas prioritātes ES līdzfinansētajiem projektiem.

Uz 2019.gada 13.septembri ir iesniegti pašvaldību aizņēmumu pieprasījumi ES līdzfinansētajiem projektiem ar aizņēmuma apmēru, kas nepārsniedz attiecināmo izmaksu kopsummu, 45,2 milj. EUR apmērā, tajā skaitā 2019.gadā 21 milj. EUR, 2020.gadā 22,5 milj. EUR, 2021.gadā 1,7 milj. EUR.

Izvērtējot pašvaldību iesniegtos aizņēmumu pieprasījumus ES līdzfinansēto projektu īstenošanai uz 2019.gada 13.septembri secināms, ka aizņēmumi nepieciešami nozīmīgiem projektiem, kas būtu virzāmi aizdevumu piešķiršanai prioritārā kārtā:

* Eiropas Lauksaimniecības fonda lauku attīstībai līdzfinansētajiem publiskās ceļu infrastruktūras kvalitātes uzlabošanas investīciju projektiem lauku teritorijās (turpmāk - ELFLA ceļu infrastruktūras investīciju projekti), lai veicinātu uzņēmējdarbību un saglabātu apdzīvotību.
* ES līdzfinansētajiem deinstitucionalizācijas plānu īstenošanas investīciju projektiem, lai sabiedrībā balstītu sociālo pakalpojumu infrastruktūras izveidi un attīstību pašvaldībās.
* ES līdzfinansētajiem uzņēmējdarbības attīstības investīciju projektiem, lai varētu palielināt privāto investīciju apjomus, veicot ieguldījumus komercdarbības attīstībai nepieciešamajā infrastruktūrā, kā arī, lai sakārtotu

un attīstītu degradētās ražošanas teritorijas.

* ES līdzfinansētajiem vispārējās izglītības iestāžu investīciju projektiem, lai skolēniem nodrošinātu kvalitatīvu mācību procesu.
* ES līdzfinansētam Igaunijas - Latvijas pārrobežas sadarbības programmas projektam “Valga – Valka Dvīņu pilsētas centra attīstība”, lai radītu kopēju pārrobežu ārtelpu uz Latvijas un Igaunijas robežas, attīstot piemērotu uzņēmējdarbības vidi pierobežā privātās investīcijas piesaistīšanai un pārrobežu sadarbības veicināšanai. Minētā projekta kopējās būvniecības izmaksas ir 2,9 milj. EUR, no kurām pieļaujamais aizņēmuma apmērs attiecināmo izmaksu apjomā ir 1,5 milj. EUR. Līdz ar to pašvaldībai ir jānodrošina budžeta līdzfinansējums 1,4 milj. EUR apmērā. Par minētā projekta nozīmīgumu un virzīšanu aizņēmuma piešķiršanai prioritārā kārtā ir saņemta vēstule no Vides aizsardzības un reģionālās attīstības ministrijas kā Nacionālās atbildīgās iestādes par Eiropas Strukturālo un investīciju fondu mērķa “Eiropas teritoriālā sadarbība” 2014.-2020.gada plānošanas perioda programmu ieviešanu Latvijā.

Aizdevumu piešķiršanu prioritārā kārtā minētajiem projektiem ir atbalstījušas attiecīgas nozares ministrijas - Izglītības un zinātnes ministrija, Vides aizsardzības un reģionālas attīstības ministrija, Labklājības ministrija, un Lauku atbalsta dienests.

Carnikavas novada pašvaldības 2019.gada 9.augustā iesniegtais aizņēmuma pieprasījums ES līdzfinansētā vispārējās izglītības iestāžu investīciju projekta “Carnikavas pamatskolas pārbūve un paplašināšana” īstenošana šobrīd netiek iekļauts virzīšanai aizņēmumu piešķiršanai prioritārā kārtā, uz ko ir norādījusi Izglītības un zinātnes ministrija. Minētā projekta kopējās izmaksas un pieprasītā aizņēmuma summa 14,9 milj. EUR būtiski pārsniedz gan projekta attiecināmo izmaksu apmēru, kas ir 2,04 milj. EUR, gan vienošanās ar Centrālo finanšu un līgumu aģentūru norādītās kopējās projekta saskaņotās izmaksas, kas ir 11,6 milj. EUR apmērā.

Minētajiem projektiem kopējais nepieciešamais aizņēmuma apmērs, kas nepārsniedz attiecināmo izmaksu apjomu, ir 25,9 milj. EUR, tajā skaitā 2019.gadā 12,3 milj. EUR, 2020.gadā 11,9 milj. EUR un 2021.gadā 1,7 milj. EUR. Informācija par katra šī projekta maksimāli pieļaujamo aizņēmuma apmēru ir ietverta informatīvā ziņojuma pielikumā un šie aizņēmuma pieprasījumi būtu virzāmi izskatīšanai prioritārā kārtā. Aizņēmumu pieteikumu izvērtēšanas procesā, ievērojot normatīvajos aktos noteiktos pašvaldību aizņemšanās nosacījumus un kārtību, aizņēmumu apmērs var tikt samazināts, kā arī precizēts tā izņemšanas sadalījums vidējā termiņā atbilstoši projektu plānotajiem izpildes grafikiem.

Iespējamais resurss augstāk minēto aizņēmumu operatīvākai nodrošināšanai ir aizņēmumu limita pārdale valsts budžeta aizdevumu kopējā palielinājuma ietvaros. Finanšu ministrija regulāri seko valsts budžeta aizdevumu izpildei un meklē risinājumu aizņēmuma limita pārdalei, analizējot iespējas pārdalīt resursus no pārējiem valsts budžeta aizņēmējiem - valsts un pašvaldību kapitālsabiedrībām, citām atvasinātām publiskām personām (augstskolas, ostas).

Pārējie pašvaldību aizņēmuma pieprasījumi ES līdzfinansētajiem projektiem ar aizņēmuma apmēru, kas nepārsniedz attiecināmo izmaksu kopsummu, tiek izskatīti vispārējā kārtībā ienākošā secībā atbilstoši pašvaldību aizņēmuma pirmstermiņa atmaksām, kas katru mēnesi pieaug, ņemot vērā projektu īstenošanas naudas plūsmas aprites intensitāti. Ja pēc aizņēmumu pieteikumu izvērtēšanas rodas pārdalītā aizdevuma limita ietaupījums, vai pašvaldības nevar apgūt tai ieplānoto finansējumu no pārdalēm ES līdzfinansētajiem projektiem, to vispārējā kārtībā arī būtu iespējams novirzīt pārējiem pašvaldību aizņēmuma pieprasījumiem ES līdzfinansēto projektu īstenošanai.

Ievērojot normatīvajos aktos noteiktos pašvaldību aizņemšanās nosacījumus un kārtību, no 2019.gada aizņēmuma limita pārdales valsts budžeta aizdevumu kopējā palielinājuma ietvaros atbilstoši likuma “Par valsts budžetu 2019.gadam” 15.panta sestajā daļā noteiktajiem nosacījumiem, tiek izsniegti aizņēmumi ar aizņēmuma apmēru, kas nepārsniedz projekta attiecināmo izmaksu kopsummu:

1. ELFLA ceļu infrastruktūras investīciju projektiem, par kuriem ir saņemts Lauku atbalsta dienesta lēmums par projekta īstenošanu un kuri tiek īstenoti ES atbalsta pasākuma “Pamatpakalpojumi un ciematu atjaunošana lauku apvidos” ietvaros atbilstoši informatīvā ziņojuma pielikumam;
2. ES līdzfinansētajiem deinstitucionalizācijas plānu īstenošanas investīciju projektiem, ES līdzfinansētajiem vispārējās izglītības iestāžu investīciju projektiem, ES līdzfinansētajiem uzņēmējdarbības attīstības investīciju projektiem, par kuriem noslēgta vienošanās ar Centrālo finanšu un līgumu aģentūru par projekta īstenošanu un kuri tiek īstenoti Eiropas Savienības struktūrfondu un Kohēzijas fonda 2014.-2020.gada plānošanas perioda darbības programmas “Izaugsme un nodarbinātība” attiecīgi 9.3.1.specifiskā atbalsta mērķa “Attīstīt pakalpojumu infrastruktūru bērnu aprūpei ģimeniskā vidē un personu ar invaliditāti neatkarīgai dzīvei un integrācijai sabiedrībā” pasākuma 9.3.1.1.pasākuma "Pakalpojumu infrastruktūras attīstība deinstitucionalizācijas plānu īstenošanai", 8.1.2.specifiskā atbalsta mērķa “Uzlabot vispārējās izglītības iestāžu mācību vidi”, 3.3.1.specifiskā atbalsta mērķa “Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām” un 5.6.2.specifiskā atbalsta mērķa “Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām” ietvaros atbilstoši informatīvā ziņojuma pielikumam.
3. ES līdzfinansētam Igaunijas - Latvijas pārrobežu sadarbības programmas projektam “Valga – Valka Dvīņu pilsētas centra attīstība”, par kuru ir noslēgts finansēšanas līgums ar programmas vadošo iestādi un kas tiek īstenots Eiropas Strukturālo un investīciju fondu mērķa “Eiropas teritoriālā sadarbība” 2014.-2020.gada plānošanas perioda programmu ietvaros, ja Valkas novada dome nodrošina līdzfinansējumu no sava budžeta ieņēmumiem pilnīgai saistību izpildei.

Finanšu ministra vietā-

Ministru prezidents A. K. Kariņš

Tisenkopfa 67095467

baiba.tisenkopfa@fm.gov.lv

1. *Ministru kabineta 2019.gada 11.jūnija sēdes protokollēmums Nr.28 34.§ “Informatīvais ziņojums “Par 2019.gada kopējo pašvaldību aizņēmumu limitu un pašvaldību aizņēmumu pieprasījumiem””.* [↑](#footnote-ref-1)
2. *Ministru kabineta 2019.gada 2.jūlija sēdes protokollēmums Nr.31 51.§ “Informatīvais ziņojums “Par pašvaldību aizņēmumiem Eiropas Savienības līdzfinansētajiem izglītības iestāžu investīciju projektiem un ārkārtas situācijas izglītības iestādes investīciju projektam”” un Ministru kabineta 2019.gada 27.augusta sēdes protokollēmums Nr.36 37.§ “Informatīvais ziņojums “Par pašvaldību aizņēmumiem Eiropas Savienības līdzfinansētajiem izglītības iestāžu un uzņēmējdarbības attīstības investīciju projektiem””.* [↑](#footnote-ref-2)